เก็บตกการเงิน
บัณฑูรมองยานยนต์อสังหาฯ ชะงัก
20 ส.ค. 2554

บัณฑูรมองยานยนต์อสังหาฯ ชะงัก
นายบัณฑูร ลำซ่ำ ประธานเจ้าหน้าที่บริหารและกรรมการผู้จัดการใหญ่ ธนาคารกสิกรไทย กล่าวว่า การประกาศยุบสภาของรัฐบาลจะไม่ส่งผลทำให้สินเชื่อชะงัก เนื่องจากโครงสร้างพื้นฐานทางเศรษฐกิจยังคงดำเนินการต่อไป อย่างไรก็ตามกลุ่มที่ต้องจับตาดูคือกลุ่มอุตสาหกรรมชิ้นส่วนยานยนต์ อสังหาริมทรัพย์ และโทรคมนาคมที่อาจจะชะลอตัวลงชั่วคราว แต่เชื่อว่าโดยรวมแล้วภาคเศรษฐกิจยังคงเติบโตต่อไปได้ 
ทั้งนี้ โจทย์ใหญ่ของรัฐบาลใหม่ที่ต้องเร่งดำเนินการคือการพัฒนาการศึกษา การพัฒนาระบบคมนาคม และการพัฒนาระบบกฎหมาย สำหรับแต่ละพรรคการเมืองใช้นโยบายประชานิยมในการหาเสียงไม่ใช่เรื่องที่เสียหาย เพราะจะทำให้มีเม็ดเงินหมุนเวียนในระบบและพรรคการเมืองก็ได้คะแนนนิยม แต่จุดสำคัญต้องใช้ให้เป็นและใช้ให้ถูกต้อง
“กลุ่มชิ้นส่วนยานยนต์อาจจะมีการชะลอตัวจากผลกระทบญี่ปุ่น กลุ่มอสังหาริมทรัพย์มีกระตุกลงจากปัญหาฟองสบู่ ทั้งนี้มีเพียงในโทรคมนาคมที่ต้องการความชัดเจนของกฎหมายจากรัฐบาลซึ่งอาจจะต้องชะลอออกไป แต่ภาพรวมเศรษฐกิจไม่มีอะไรเปลี่ยนแปลง” นายบัณฑูร กล่าว